“መንግስትና የንግዱ ማህበረሰብ የህዳሴ ጉዞ እንዲሳካ መረባረብ አለባቸው” -የኢፌዲሪ ጠቅላይ ሚኒስትር
“መንግስት እና የንግዱ ማህበረሰብ ሀገሪቱ የጀመረችውን የህዳሴ ጉዞ እውን እንድሆን  በንግዱ ዘርፍ  የሚታየውን ችግር ለመቅረፍ መረባረብ አለባቸው” ሲሉ የኢፌዲሬ ጠቅላይ ሚኒስትር ዶክተር አብይ አህመድ አስገነዘቡ ፡፡ጠቅላይ ሚኒስትሩ ከሀገር ውስጥ ባለሀብቶችና ከንግዱ ማህበረሰብ አባላት ጋር በዘርፉ ባሉት ችግሮች ዙሪያ ትናንት ተወያይተዋል፡፡በውይይቱም በዘርፉ የሚታዩ መልካም አጋጣሚዎች እና የሚስተዋሉ ችግሮች ተነስተዋል፡፡በዚህም የንግዱ ማህበረሰብ ለስራቸው እንቅፋት የሆኑ የውጭ ምንዛሪ አቅርቦት እጥረትና አጠቃቀም ችግር፣ የመንግስት ቢሮዎች የአሰራር ቢሮክራሲ፣ የመመሪያዎችና ደንቦች ማነቆ፣ በዘርፉ የሚታዩ የመልካም አስተዳደር ችግር እና መሰል ጥያቄዎች ተነስተዋል፡፡ከብድር ጋር በተያያዘም መንግስት ቅድሚያ የሚሰጣቸውን ዘርፎች በመለየትና ማሻሻያ በማድረግ ችግሩን ለመቅረፍ እንደሚሰራ አስታውቀዋል።ከዚህ ባለፈ ግን የውጭ ባለሃብቶችን ለውጭ ምንዛሪ፣ ለእውቀት ሽግግርና ቴክኖሎጅ እንዲሁም በአለም ገበያ ካላቸው ተፎካካሪነት አንጻር መንግስት እንደሚፈልጋቸውም ነው የገለጹት።ጠቅላይ ሚኒስትሩ የመንግሥት የሥራ ኃላፊዎች በገንዘብ ተደልለውና በሙስናና ብልሹ አሰራር ሳቢያ የማይገባ ጥቅም ለማግኘት መሞከር እንደሌለባቸውም አስጠንቅቀዋል።“መንግስት ዋና ዋናውን ሙሰኛ ሲመታ ታች ያለው ይደነግጣል ያሉት ዶክተር አብይ ፤ባለሃብቱ ከባለሙያም ሆነ ከተቋም ማግኘት ያለበትንና መብቱ የሆነን አገልግሎት፥ በገንዘብ ከመግዛት በመቆጠብ የራሱን ጉቦን ባለመስጠት መብቱ ሊያገኝ እንደሚገባ አስገንዝበዋል ።ባለሃብቱም ተግቶ በመስራት፣ ግብርን በአግባቡ በወቅቱ በመክፈል እንዲሁም ማህበራዊ ሃላፊነቱን ለመወጣት እንቅስቃሴ ሊያደርግ እንደሚገባ ጠቁመው፤መንግስትም ሃላፊነቱን በአግባቡ እንደሚወቀጣ ነው ያረጋገጡት ።ጠቅላይ ሚኒስትሩም ለጥያቄዎች ምላሽ የሰጡ ሲሆን በቀጣይም ከንግዱ ማህበረሰብ ጋር በጋራ በመሆን በልዩ ትኩረት ችግሮችን ለመፍታት እንደሚሰሩ ገልጸዋል፡፡ከዚህ ባለፈም ለችግሮቹ መንስኤ መንግስት ብቻ ሳይሆን ራሱ የንግዱ ማህበረሰብም ጭምር በመሆኑ በጋራ እንስራ ሲሉ ጥሪ አቅርቦላቸዋል፡፡በመጨረሻም አምራቹ ዘርፍ ወደ ውጪ በሚላኩ ምርቶች ላይ ትኩረት አድርገው እንዲሰሩ ያሳሰቡት ዶክተር አብይ በምርቶቻቸውም ሆነ በሚሄዱባቸው አካባቢዎች የሀገር ገጽታን መገንባት እንደሚጠበቅባቸውም አስረድተዋል፡፡